CELEX: 32017R0786
Language: et
Date: 2017-05-08 00:00:00
Title: Komisjoni määrus (EL) 2017/786, 8. mai 2017, millega muudetakse määrust (EL) nr 142/2011 kalajahu ja kalaõli määratluse osas (EMPs kohaldatav tekst )

9.5.2017   
               
               
                  ET
               
               
                  Euroopa Liidu Teataja
               
               
                  L 119/1
               
            KOMISJONI MÄÄRUS (EL) 2017/786,
      8. mai 2017,
      millega muudetakse määrust (EL) nr 142/2011 kalajahu ja kalaõli määratluse osas
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (loomsete kõrvalsaaduste määrus), (1) eriti selle artikli 31 lõiget 2,
      ning arvestades järgmist:
      
                  (1)
               
               
                  Määruses (EÜ) nr 1069/2009 on sätestatud loomade ja inimeste terviseohutuse nõuded loomsete kõrvalsaaduste ja nendest saadud toodete kohta, selleks et hoida ära ja vähendada inimeste ja loomade terviseriske, mida need tooted võivad tekitada. Määruses liigitatakse need tooted erikategooriatesse vastavalt riskide tasemele ning sätestatakse nõuded nende ohutu kasutamise ja kõrvaldamise suhtes.
               
            
                  (2)
               
               
                  Komisjoni määruses (EL) nr 142/2011 (2) on sätestatud määruse (EÜ) nr 1069/2009 rakenduseeskirjad, sh loomsete kõrvalsaaduste, nt kalajahu ja kalaõli määratlused.
               
            
                  (3)
               
               
                  Kalajahu on määruse (EL) nr 142/2011 I lisa punktis 7 määratletud kui töödeldud loomne valk, mis on saadud veeloomadest, kes ei ole mereimetajad. Kalaõli, mis on saadud sama tehnoloogilist protsessi kasutades kui kalajahu, on määratletud kõnealuse lisa punktis 9.
               
            
                  (4)
               
               
                  Kooskõlas määruse (EÜ) nr 1069/2009 artikli 3 punktiga 9 on mõiste „veeloomad“ määratletud lähtuvalt nõukogu direktiivi 2006/88/EÜ (3) artikli 3 lõike 1 punktis e esitatud veelooma määratlusest, mille kohaselt on veeloom ülemklassi Agnatha ja klassidesse Chondrichthyes ja Osteichthyes kuuluv kala, hõimkonda Mollusca kuuluv mollusk ja alamhõimkonda Crustacea kuuluv koorikloom.
               
            
                  (5)
               
               
                  Kehtiv „veelooma“ määratlus ei hõlma hõimkonna Echinodermata alamhõimkonda Asterozoa kuuluvaid meritähti ega muid vesiviljelusettevõtetes kasvatatavaid veeselgrootuid kui molluskid ja koorikloomad. Seepärast ei ole praegu võimalik kasutada kalajahu ja kalaõli tootmiseks meritähti ega muid vesiviljelusettevõtetes kasvatatavaid veeselgrootuid kui molluskid ja koorikloomad.
               
            
                  (6)
               
               
                  Meritähed on mereselgrootud, kellest enamik on teistest mereselgrootutest, nt molluskitest toituvad röövloomad. Neid korjatakse pidevalt inimtoiduks ette nähtud karpide kasvatamisega seotud tegevuste kõrvalsaadusena ilma meritähtede populatsioonile olulist negatiivset mõju avaldamata. See juhuslik kaaspüügi saadus kujutab endast potentsiaalselt väärtuslikku valguallikat sigade ja kodulindude söödas.
               
            
                  (7)
               
               
                  Hulkharjasuss Nereis virens kujutab endast alternatiivset valguallikat tehistingimustes peetavate lihatoiduliste kalade söödavalikus, võimaldades vähendada sööda maksumust ja sõltuvust kalajahust.
               
            
                  (8)
               
               
                  Määruse (EÜ) nr 1069/2009 põhjenduses 18 on selgitatud, et selgrootuid veeloomi, keda kõnealuse määruse artikli 3 punkti 9 kohane määratlus ei hõlma (nt meritähed ning muud vesiviljelusettevõtetes kasvatatavad veeselgrootud kui molluskid ja koorikloomad) ja kellest ei tulene haiguste ülekandumise riski, võib kasutada nt kalajahu tootmiseks samadel tingimustel kui määratlusega hõlmatud veeloomi.
               
            
                  (9)
               
               
                  Kehtivates loomseid kõrvalsaadusi ja transmissiivseid spongioosseid entsefalopaatiaid käsitlevates liidu õigusaktides (4) ei ole meritähtede ning muude vesiviljelusettevõtetes kasvatatavate veeselgrootute kui molluskite ja koorikloomade kasutamine põllumajandusloomade sööda tootmiseks keelatud.
               
            
                  (10)
               
               
                  Kuna veeloomadest, nt meritähtedest ning muudest vesiviljelusettevõtetes kasvatatavatest veeselgrootutest kui molluskitest ja koorikloomadest saadud töödeldud loomse valgu kasutamine mittemäletsejaliste loomade söödas ei kujuta endast suuremat riski kui kalajahu kasutamine sellises söödas, on asjakohane muuta „kalajahu“ ja „kalaõli“ määratlusi nii, et need hõlmaksid ka teatavaid veeselgrootuid.
               
            
                  (11)
               
               
                  Keskkonnakaitse eesmärgil ja selleks, et mitte avaldada uuesti survet looduslike meritähtede populatsioonidele, tuleks neid kasutada kalajahu tootmiseks üksnes olukordades, kus meritähti kogutakse direktiivi 2006/88/EÜ kohaselt määratletud molluskite tootmispiirkonnas.
               
            
                  (12)
               
               
                  Määruse (EL) nr 142/2011 I lisa punktides 7 ja 9 sätestatud määratlusi kalajahu ja kalaõli kohta tuleks vastavalt muuta.
               
            
                  (13)
               
               
                  Kalaõli töötlemise standardeid, mis on sätestatud määruse (EL) nr 142/2011 X lisas, tuleks täiendada viitega määruse (EÜ) nr 1069/2009 artikli 10 punktile l, et kalaõli tootmisel oleks võimalik lubada inimestele või loomadele patogeensete liikide hulka mittekuuluvate selgrootute vee- või maismaaloomade kasutamist; see hõlmaks ka meritähti ja muid vesiviljelusettevõtetes kasvatatavaid veeselgrootuid kui molluskid ja koorikloomad.
               
            
                  (14)
               
               
                  Seetõttu tuleks määruse (EL) nr 142/2011 I ja X lisa vastavalt muuta.
               
            
                  (15)
               
               
                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Määruse (EL) nr 142/2011 I ja X lisa muudetakse käesoleva määruse lisa kohaselt.
      Artikkel 2
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 8. mai 2017
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 300, 14.11.2009, lk 1.
      
         (2)  Komisjoni 25. veebruari 2011. aasta määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).
      
         (3)  Nõukogu 24. oktoobri 2006. aasta direktiiv 2006/88/EÜ vesiviljelusloomade ja vesiviljelustoodete loomatervishoiunõuete ning teatavatel veeloomadel esinevate taudide ennetamise ja tõrje kohta (ELT L 328, 24.11.2006, lk 14).
      
         (4)  Euroopa Parlamendi ja nõukogu 22. mai 2001. aasta määrus (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (EÜT L 147, 31.5.2001, lk 1).
      
         LISA
         Määrust (EL) nr 142/2011 muudetakse järgmiselt.
         
                     1)
                  
                  
                     I lisa muudetakse järgmiselt:
                     
                                 a)
                              
                              
                                 punkt 7 asendatakse järgmisega:
                                 „7.   
                                       „kalajahu“
                                    – töödeldud loomne valk, mis on saadud veeloomadest (v.a mereimetajad), sh vesiviljelusettevõtetes kasvatatavatest veeselgrootutest, kelle hulka kuuluvad ka nõukogu direktiivi 2006/88/EÜ (*1) artikli 3 lõike 1 punktiga e hõlmatud veeselgrootud ja liiki Asterias rubens kuuluvad meritähed, keda kogutakse molluskite tootmispiirkonnas;
                                 
                                    (*1)  Nõukogu 24. oktoobri 2006. aasta direktiiv 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta (ELT L 328, 24.11.2006, lk 14).“;"
						
                              
                           
                                 b)
                              
                              
                                 punkt 9 asendatakse järgmisega:
                                 „9.   
                                       „kalaõli“
                                    – õli, mis on saadud veeloomade (v.a mereimetajad), sh vesiviljelusettevõtetes kasvatatavate selliste veeselgrootute, kelle hulka kuuluvad ka direktiivi 2006/88/EÜ artikli 3 lõike 1 punktiga e hõlmatud veeselgrootud ja liiki Asterias rubens kuuluvad meritähed, keda kogutakse molluskite tootmispiirkonnas, töötlemisel, või õli, mis on saadud inimtoiduks ettenähtud kala töötlemisel, aga millele ettevõtja on määranud muu otstarbe kui inimtoit;“.
                              
                           
               
                     2)
                  
                  
                     X lisa II peatüki 3. jao A osa punkt 2 asendatakse järgmisega:
                     
                                 „2.
                              
                              
                                 Kalaõli
                                 Kalaõli tootmiseks võib kasutada ainult 3. kategooria materjali, mida on nimetatud määruse (EÜ) nr 1069/2009 artikli 10 punktides i, j ja l, ja veeloomadest saadud 3. kategooria materjali, mida on nimetatud sama määruse artikli 10 punktides e ja f.“